Zgjedhjet parlamentare në Greqi
Greqia zhvillon këtë javë zgjedhjet parlamentare, në një kohë që votuesit shprehin padurim në rritje me ritmet e ngadalta të rimëkëmbjes ekonomike
Në Greqi zhvillohen këtë javë zgjedhjet paralementare në një kohë që vendi vuan prej gjashtë vjetësh nga një recesion i thellë që e ka goditur rëndë ekonominë. Megjithë përpjekjet e pashembullta të Eurozonës për të mbështetur Greqinë në këtë situatë të vështirë, duke dhënë kredi me vlerë mbi 270 miliardë dollarë, problemi i borxhit grek mbetet i pazgjidhur. Anketat tregojnë se Partia e majtë Syriza pritet të korrë një fitore të qartë. Kryeministri Samaras, mandati i të cilit duhet të mbaronte në vitin 2016, u detyrua të shpallte zgjedhje të parakohëshme kur partitë opozitare nuk mbështetën kandidatin e tij për president në një numër votimesh në parlament vjet. Partia Syriza ka zhvilluar fushatë intensive kundër politikave të Kryeministrit Antonis Samaras, me thirrjet që Eurozona t’i falë Greqisë gjysmën e borxhit që ka marrë që nga viti 2010. Udhëheqësi karizmatik i Syrizës, 40-vjeçari Alexis Tsipras ka kërkuar zhvillimin e një konference të vendeve të Eurozonës me terma lehtësuese për Greqinë, të ngjashme me ato që u zbatuan për Gjermaninë pas Luftës II Botërore. Nikos Pappas është shefi i stafit të zotit Tsipras: Popullariteti i partisë Syriza është një rezultat i vështirësive që ka sjellë kriza dhe masat shtrënguese të zbatuara nga autoritetet në Athinë. Gjashtë vitet e fundit kanë qenë tepër të vështira për Greqinë. Vendi ka papunësi në masën 25%; një pjesë e madhe e të papunëve nuk marrin asistencë dhe 3 milionë grekë nuk kanë sigurime shëndetësore. Andreas Psychoulis instalon tavane të varura. Gjatë viteve të fundit kontratat e punës kanë qenë shumë më të ulëta dhe e kanë detyruar të shkurtojë shumë shpenzimet personale, madje të hyjë edhe në borxhe. Bashkimi Evropian po i ndjek me vëmendje zhvillimet në Greqi. Partnerët e kanë bërë të qartë se nuk duan tërheqjen e Greqisë nga Eurozona. Sipas analistëve në Athinë, edhe vetë Syriza nuk është e interesuar ta bëjë një gjë të tillë.